ಅಪಮೃತ್ಯು ಪರಿಹರಿಸೊ ಅನಿಲದೇವ  
ಕೃಪಣವತ್ಸಲನೆ ಕಾವರ ಕಾಣೆ ನಿನ್ನುಳಿದು||ಪ||  
  
ನಿನಗಿನ್ನು ಸಮನಾದ ಅನಿಮಿತ್ತ ಬಂಧುಗಳು  
ಎನಗಿಲ್ಲ ಆವಾವ ಜನುಮದಲ್ಲಿ  
ಅನುದಿನದಲೆನ್ನುದಾಸೀನ ಮಾಡುವುದು  
ನಿನಗೆ ಅನುಚಿತೋಚಿತವೆ ಸಜ್ಜನಶಿಖಾಮಣಿಯೆ |೧|  
  
ಕರುಣಾಭಿಮಾನಿಗಳು ಕಿಂಕರರು ಮೂರ್ಲೋಕದರಸು  
ಹರಿಯು ನಿನ್ನೊಳಗಿಪ್ಪ ಸರ್ವಕಾಲ  
ಪರಿಸರನೆ ಈ ಭಾಗ್ಯ ದೊರೆತನಕೆ ಸರಿಯುಂಟೆ  
ಗುರುವರ್ಯ ನೀ ದಯಾಕರನೆಂದು ಪ್ರಾರ್ಥಿಸುವೆ |೨|  
  
ಭವರೋಗ ಮೋಚಕನೆ ಪವಮಾನರಾಯ ನಿ  
ನ್ನವರವನು ನಾನು ಮಾಧವಪ್ರಿಯನೆ  
ಜವನ ಬಾಧೆಯ ಬಿಡಿಸೊ ಅವನಿಯೊಳು ಸುಜನರಿಗೆ  
ದಿವಿಜಗಣ ಮಧ್ಯದಲಿ ಪ್ರವರ ನೀನಹುದೊ |೩|  
  
ಜ್ಞಾನಾಯುರೂಪಕನೆ ನೀನಹದೊ ವಾಣಿ ಪಂಚಾ  
ನನದ್ಯಮರರಿಗೆ ಪ್ರಾಣದೇವ  
ದೀನವತ್ಸಲನೆಂದು ನಾ ನಿನ್ನ ಮೊರೆಹೊಕ್ಕೆ  
ದಾನವಾರಣ್ಯಕೃಶಾನು ಸರ್ವದಾ ಎನ್ನ|೪|  
  
ಸಾಧನ ಶರೀರವಿದು ನೀ ದಯದಿಕೊಟ್ಟದ್ದು  
ಸಾಧಾರಣವಲ್ಲ ಸಾಧುಪ್ರಿಯನೆ  
ವೇದವಾದೋದಿತ ಜಗನ್ನಾಥವಿಠಲನ  
ಪಾದಭಕುತಿಯ ಕೊಟ್ಟು ಮೋದವನು ಕೊಡು ಸತತ |೫|